Tarptautinės grūdų tarybos (toliau – IGC) 2020 m. spalio 29 d. duomenimis, 2020–2021 m. pasaulinio grūdų derliaus prognozė, palyginti su prieš tai buvusia prognoze, sumažinta 1,3 mln. t (iki 2 225,6 mln. t), bet tai būtų 40,2 mln. t daugiau nei 2019–2020 m. Grūdų derliaus prognozė sumažinta dėl prognozuojamo mažesnio kukurūzų derliaus (ES, Ukrainoje ir JAV), kurį tik iš dalies turėtų kompensuoti didesnis kitų grūdų derlius pasaulyje.

Bendras grūdų sunaudojimas pasaulyje, nors ir prognozuojant mažesnį kukurūzų sunaudojimą bei didėjant kviečių, sorgo ir rugių sunaudojimui, turėtų padidėti 2,8 mln. t (iki 2 223,0 mln. t). 2020–2021 m., palyginti su 2019–2020 m., grūdų sunaudojimas pasaulyje turėtų būti didesnis 29,1 mln. t.

Grūdų prekybos apimtys analizuojamu laiko-tarpiu pasaulyje turėtų sudaryti 402,7 mln. t ir tai būtų 4,3 mln. t daugiau nei buvo prognozuota 2020 m. rugsėjo mėn. bei 8,2 mln. t daugiau, palyginti su 2019–2020 m. Pasaulyje prognozuojama didesnė prekyba kviečiais (didesnis importas į Kiniją ir Pakistaną) ir kukurūzais (ES ir Kinijoje).

IGC naujausiais duomenimis, grūdų atsargos pasaulyje 2020–2021 derliaus metų pabaigoje dėl mažesnių pradinių atsargų, mažesnio derliaus ir didesnio sunaudojimo sumažintos 9,8 mln. t ir turėtų sudaryti 619,1 mln. t, tai būtų 2,6 mln. t daugiau, palyginti su 2019–2020 derliaus metų pabaigos atsargomis. Labiausiai grūdų atsargų sumažėjimą gali paveikti kukurūzų atsargų sumažėjimas JAV ir kviečių atsargų sumažėjimas pagrindinėse kviečių eksportuotojose (Argentinoje, Australijoje, Kanadoje, ES, Kazachstane, Rusijoje, Ukrainoje, JAV).

IGC naujausiais duomenimis, kviečių derlius pasaulyje 2020–2021 m. gali siekti 763,9 mln. t ir tai būtų 0,5 mln. t daugiau nei buvo prognozuota prieš mėnesį bei 0,9 mln. t daugiau, palyginti su 2019–2020 m. Kviečių sunaudojimas pasaulyje analizuojamu laikotarpiu turėtų sudaryti 751,4 mln. t ir tai būtų 2,6 mln. t daugiau nei rugsėjo mėn. prognozė ir 5,1 mln. t daugiau, palyginti su 2019–2020 m. Kviečių sunaudojimas 2020–2021 m., palyginti su 2019–2020 m., maistui gali padidėti 1,43 proc. (iki 531,0 mln. t), o pramonei ir pašarams sumažėti – atitinkamai 2,92 proc. (iki 23,3 mln. t) ir 2,16 proc. (iki 135,7 mln. t).

IGC prognozės duomenimis, kviečių prekybos spalio mėn. prognozė padidinta 2,6 mln. t, o 2020–2021 m., palyginti su 2019–2020 m., gali padidėti 0,4 mln. t ir sudaryti 185,5 mln. t. Kviečių atsargų prognozė per mėnesį sumažinta 3,0 mln. t, o 2020–2021 m., palyginti su 2019–2020 m., kviečių atsargos gali būti 12,5 mln. t didesnės ir sudaryti 290,8 mln. t.

Šaltinis: IGC

[2020-11-16](https://www.vic.lt/zumpris/2020/11/16/igc-spalio-men-sumazino-2020-2021-m-grudu-derliaus-prognoze-pasaulyje/)

[Grūdų ir aliejinių augalų sektoriaus užsienio rinkos apžvalgos](https://www.vic.lt/zumpris/category/grudu-ir-aliejiniu-augalu-sektorius/grudu-ir-aliejiniu-augalu-sektoriaus-uzsienio-rinkos-apzvalgos/)